Document ID: 32013D0188

DECIZIA DE PUNERE ÎN APLICARE A COMISIEI
din 18 aprilie 2013
privind rapoartele anuale referitoare la inspecțiile nediscriminatorii efectuate în temeiul Regulamentului (CE) nr. 1/2005 al Consiliului privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97
[notificat cu numărul C(2013) 2098]
(Text cu relevanță pentru SEE)
(2013/188/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1/2005 din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97 (1) și, în special, articolul 30 alineatul (2) al acestuia,
întrucât:
(1)
Regulamentul (CE) nr. 1/2005 stabilește norme pentru transportul animalelor vertebrate vii în interiorul Uniunii, inclusiv pentru controalele specifice pe care funcționarii competenți le efectuează asupra loturilor care intră sau ies de pe teritoriul vamal al Uniunii. Articolul 27 alineatul (1) din Regulamentul (CE) nr. 1/2005 prevede că autoritatea competentă verifică respectarea cerințelor prezentului regulament prin efectuarea unor inspecții nediscriminatorii ale animalelor, mijloacelor de transport și documentelor de însoțire („inspecții nediscriminatorii”).
(2)
În plus, articolul 27 alineatul (2) din Regulamentul (CE) nr. 1/2005 prevede că statele membre prezintă Comisiei, până la data de 30 iunie a fiecărui an, un raport anual cu privire la inspecțiile nediscriminatorii desfășurate în anul precedent („rapoarte anuale”). Rapoartele anuale sunt însoțite de o analiză a deficiențelor majore detectate și de un plan de acțiune pentru remedierea acestora.
(3)
Raportul Comisiei către Parlamentul European și Consiliu cu privire la impactul Regulamentului (CE) nr. 1/2005 al Consiliului privind protecția animalelor în timpul transportului (2) a considerat că ar trebui adoptate măsuri de punere în aplicare cu privire la controalele care trebuie efectuate de autoritățile competente din statele membre în conformitate cu articolul 27 alineatul (1) din Regulamentul (CE) nr. 1/2005.
(4)
Raportul respectiv a concluzionat, de asemenea, că structura sistemului de raportare ar trebui armonizată în continuare, deoarece ar furniza date de mai bună calitate și mai comparabile.
(5)
În consecință, prezenta decizie ar trebui să stabilească un model de formular armonizat pentru rapoartele anuale și, în scopul de a reduce sarcina administrativă a statelor membre, aceasta ar trebui să prevadă, de asemenea, rapoartele anuale care urmează să fie prezentate Comisiei pe cale electronică.
(6)
Inspecțiile nediscriminatorii sunt efectuate de către autoritatea competentă în diferite etape ale călătoriei. Acestea sunt efectuate înainte de plecare, în cursul călătoriei, la sosirea la locul de destinație și după încheierea călătoriei. În timpul unei inspecții nediscriminatorii, autoritatea competentă poate efectua o serie de controale pentru a verifica conformitatea cu legislația Uniunii. Acestea pot include verificarea aptitudinii animalelor de a fi transportate; verificarea faptului că mijlocul de transport îndeplinește cerințele legislației Uniunii sau a faptului că transportatorul deține autorizațiile necesare. Transportatorul poate fi informat sau nu în prealabil.
(7)
Transportatorii se așteaptă adesea la inspecții nediscriminatorii înainte de plecare în călătorii de lungă durată între state membre și în țări terțe, precum și după sosirea la locul de destinație, atunci când este vorba de un abator, iar aceste inspecții nediscriminatorii includ adeseori controale ale unui număr mare de animale. În consecință, în rapoartele anuale, aceste inspecții nediscriminatorii ar trebui să fie enumerate separat de inspecțiile nediscriminatorii bazate pe riscuri și de cele aleatorii care nu sunt, de obicei, anticipate și pot acoperi un număr mai mic de animale.
(8)
Inspecțiile nediscriminatorii efectuate înainte sau în timpul călătoriilor includ controale efectuate de autoritatea competentă în ceea ce privește toate documentele de însoțire care trebuie să fie puse la dispoziția sa. Aceste inspecții nediscriminatorii ar trebui să fie înregistrate separat de inspecțiile nediscriminatorii efectuate după finalizarea unei călătorii, care includ verificări ale jurnalelor de călătorie sau documentelor imprimate din sistemele de navigație, cu scopul exclusiv de a se verifica conformitatea cu cerințele stabilite la punctele 1.4, 1.5, 1.7 și 1.8 din secțiunea 1 a capitolului V din anexa I la Regulamentul (CE) nr. 1/2005 privind durata călătoriei și perioadele de repaus.
(9)
În consecință, în scopul de a asigura o comparație corectă a informațiilor colectate în timpul inspecțiilor nediscriminatorii, prezenta decizie ar trebui să prevadă trei tipuri diferite de inspecții nediscriminatorii care urmează să fie raportate separat în scopul elaborării rapoartelor anuale. Aceste trei tipuri de inspecții nediscriminatorii ar trebui să acopere: (a) inspecții nediscriminatorii efectuate la locul de plecare înainte ca animalele să fie transportate pe distanțe lungi între statele membre și în țări terțe, și după ce animalele sunt descărcate din mijlocul de transport la locul de destinație, atunci când acesta este un abator; (b) inspecții nediscriminatorii efectuate în timpul transportului; și (c) inspecții nediscriminatorii efectuate după încheierea călătoriei pentru a verifica respectarea duratei călătoriei și a perioadelor de repaus.
(10)
În timpul unei inspecții nediscriminatorii, autoritatea competentă poate verifica unul sau mai multe animale, mijloace de transport și documente de însoțire. În timpul inspecției nediscriminatorii, autoritatea competentă poate constata cazuri de neconformitate cu cerințele Regulamentului (CE) nr. 1/2005 și poate întreprinde acțiuni pentru a remedia aceste nereguli. O comparație adecvată a rezultatelor acestor inspecții nediscriminatorii în statele membre necesită înregistrarea și raportarea acestora în mod armonizat.
(11)
Prezenta decizie ar trebui să se aplice de la 1 ianuarie 2015, cu scopul de a acorda statelor membre suficient timp pentru a-și adapta sistemele naționale de colectare a datelor la informațiile care trebuie incluse în rapoartele anuale în conformitate cu prezenta decizie.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și domeniul de aplicare
Prezenta decizie stabilește normele privind rapoartele anuale referitoare la inspecțiile nediscriminatorii care urmează să fie prezentate Comisiei de către statele membre până la data de 30 iunie a fiecărui an în conformitate cu articolul 27 alineatul (2) din Regulamentul (CE) nr. 1/2005 („rapoartele anuale”).
Aceste norme se referă la informațiile care urmează să fie incluse de statele membre în rapoartele anuale privind inspecțiile nediscriminatorii ale animalelor, mijloacelor de transport și documentelor de însoțire care trebuie efectuate de către autoritatea competentă în conformitate cu articolul 27 alineatul (1) din Regulamentul (CE) nr. 1/2005 („inspecții nediscriminatorii”) și la modul în care acestea vor fi prezentate Comisiei.
Articolul 2
Informațiile care trebuie incluse în rapoartele anuale și modelul de formular
(1) Rapoartele anuale cuprind următoarele informații privind inspecțiile nediscriminatorii, defalcate pe specii de animale și în funcție de tipul de inspecție nediscriminatorie, astfel cum sunt menționate în anexa I la prezenta decizie și în notele explicative care figurează în anexa II la prezenta decizie:
(a)
numărul total de diferite tipuri de inspecții nediscriminatorii efectuate de autoritatea competentă în timpul cărora animalele, mijloacele de transport sau documentele de însoțire au fost verificate, astfel cum se menționează în secțiunea A tabelul 1 partea 2 din anexa I și în partea 1 din anexa II;
(b)
numărul de animale, mijloace de transport sau documente de însoțire care au fost efectiv verificate de către autoritatea competentă în cursul inspecțiilor nediscriminatorii, astfel cum se menționează în secțiunea B din tabelul 1 din partea 2 a anexei I, care include doar:
(i)
numărul de animale care au făcut obiectul unui control fizic;
(ii)
numărul de mijloace de transport care au făcut obiectul unui control fizic; totuși, aceasta nu trebuie să includă controalele care fac parte dintr-o procedură de aprobare în conformitate cu articolul 7 din Regulamentul (CE) nr. 1/2005;
(iii)
numărul documentelor de însoțire prevăzute la articolul 4 alineatul (2) și la articolul 6 alineatele (1), (5), (8) și (9) din Regulamentul (CE) nr. 1/2005 și la punctele 5 și 8 din anexa II care au fost puse la dispoziția autorității competente și verificate de către aceasta.
În cazul în care mai mult de un document de însoțire a fost verificat în timpul unei inspecții, acest aspect poate fi declarat ca o verificare a unui singur document;
(c)
categoria și numărul de cazuri de neconformitate cu cerințele Regulamentului (CE) nr. 1/2005 care au fost detectate de autoritatea competentă în cursul inspecțiilor nediscriminatorii, astfel cum se menționează în tabelul 2 din partea 2 din anexa I și în partea 2 din anexa II la prezenta decizie;
(d)
categoria și numărul acțiunilor întreprinse de autoritatea competentă în urma detectării cazurilor de neconformitate cu cerințele Regulamentului (CE) nr. 1/2005, astfel cum se menționează în tabelul 3 din partea 2 din anexa I și în partea 3 din anexa II la prezenta decizie;
(e)
o analiză a deficiențelor majore detectate în cursul inspecțiilor nediscriminatorii și un plan de acțiune pentru remedierea acestora, astfel cum se menționează în partea 3 din anexa I.
(2) Raportul anual este prezentat Comisiei în format electronic în conformitate cu modelul de raport anual stabilit în anexa I și se completează în conformitate cu notele explicative din anexa II.
Articolul 3
Aplicare
Prezenta decizie se aplică de la 1 ianuarie 2015.
Articolul 4
Destinatari
Prezenta decizie se adresează statelor membre.
Adoptată la Bruxelles, 18 aprilie 2013.

Labels: 12
3
8
6